Midt i København har der i tre år ligget en bunke asbest, uden nogen har reageret. Snyd med giftigt byggeaffald har næsten frit spil, lyder kritikken

På den tomme byggeplads på Njalsgade i København har der indtil få dage siden ligget en bunke med asbestaffald. Det er fuldstændig uhørt, siger Miljøkonsulent hos Dansk Byggeri Simon Stig Gylling:

- Det er grotesk, og det er en direkte overtrædelse af gældende lovgivning, og jeg forstår ikke hvor kommunen er i det her, siger Simon Stig Gylling.

Farligt affald

Asbest karakteriseres som farligt affald, og bunken har ligget på grunden siden 2013. Grunden bliver blandt andet brugt af naboerne til at lufte hund og gå ture på. TV 2 møder Jessica Hansted-Martin på grunden, hun er ude og plukke brombær med sin søn.

- Jeg vidste ikke, at der lå asbest. Jeg bliver ked af, at det kan ligge her midt inde i byen på et sted, som så mange mennesker bruger.

Få ressourcer

Når asbestaffaldet har fået lov til at ligge så længe, uden at kommunen har gjort noget ved det, kan det skyldes, at tilsyn med byggeaffald ikke har den højeste prioritet i kommunerne. I hvert fald ikke ifølge en rapport fra Energistyrelsen, som udkom tidligere på året. Her står:

- Kommunerne anvender få ressourcer på arbejdstilsyn.

Det er også den oplevelse, de store erhvervsorganisationer har.

Stort set ikke noget tilsyn

- Problemet med tilsynet er, at det næsten ikke er der, så det er næsten omkostningsfrit at lade være med at følge reglerne, siger Miljøpolitisk chef i Dansk Industri, Karin Klitgaard.

Niels Trap, der er teknisk direktør i rådgivningsfirmaet Golder Associates og tilknyttet Videnscenteret for Håndtering og Genanvendelse af Byggeaffald, er enig:

- Hvis man vil snyde, så er det meget nemt.

Dansk Byggeri peger på, at der både mangler viden og ressourcer:

- Når det bliver syltet, så ved vi godt, hvad der sker. De miljøfarlige stoffer forsvinder. Lige pludselig er de væk. Hvor er de henne? Ja, Ikke der hvor de skulle være, siger Simon Stig-Gylling.

1000 ton affald forsvandt

Søndag fortalte TV 2 historien om, hvordan Bach-gruppen fik 1000 ton byggeaffald til at forsvinde fra den samme grund, som asbestbunken lå på indtil for få dage siden. Ifølge TV 2’s kilder var byggeaffaldet forurenet med PCB og bly, og alt peger på, at det blev gravet ned i et område med særlige drikkevandsinteresser.

Bach-gruppen nægter, at det hænger sådan sammen. På direkte forespørgsel er det Bach-Gruppen selv, som har oplyst til TV 2, at affaldet på grunden indeholder asbest. Den beklager, hvis det ikke har været opbevaret efter reglerne, og skriver i en mail, at affaldet nu er fjernet.

Halvdelen af alt affald håndteres ulovligt

Problemet er tilsyneladende udbredt. Formanden for Nedrivningssektionen under Dansk Byggeri, Thomas Kingo, fortalte tidligere på aftenen, at han vurderer, at det er halvdelen af alt forurenenet byggeaffald, som ikke bliver håndteret efter loven:

- Det står skidt til. De her miljøgifte lander simpelthen forskellige steder, som vi ikke har styr på, i naturen eller i værste fald på en legeplads i en børnehave, fordi man genanvender byggeaffald, som ikke er rent, siger Thomas Kingo.

- Vi vil følge op på det

Københavns Kommunes miljøtilsyn ligger kun få hundrede meter fra selve byggegrunden.

Hvorfor reagerer I først på, at byggeaffald er forsvundet og at der ligger en asbestbunke, når TV2 går ind i sagen?

- Der ligger mange bunker derude, som man gerne må fjerne, så derfor går vi ikke ind i det, fordi der bliver fjernet nogle bunker fra sådan et sted. Når det handler om asbest, så er det en helt anden sag. Det er kategoriseret farligt affald, og det er der regler for, hvordan man skal håndtere, og hvis det ikke er sket her, vil vi følge op på det, fortæller Centerchef for miljøbeskyttelse.

Mere tilsyn skal kompenseres

Hos KL påpeger man, at der rent faktisk bliver brugt flere ressourcer på affaldstilsyn, end der gjorde for seks år siden, selvom der står i rapporten, at det stadig er ”få ressourcer”.

- Det er en god mening at bruge mere energi på den opgave. Det bliver mere og mere komplekst, og vi vil gerne tilføre flere ressourcer, men det skal kompenseres af staten eller virksomhederne. Det er interessant, at organisationerne nu efterlyser mere tilsyn, siger Jørn Petersen, der er formand for KL’s Teknik og Miljøudvalg.